
	Primjedba:
Vezano uz Nacrt Odluke o naknadi za razvoj komunalnih vodnih građevina na uslužnom području 15, Grad Hrvatska Kostajnica ističe sljedeće primjedbe.
Grad Hrvatska Kostajnica ističe da se vodne usluge moraju pružati pod nediskriminacijskim i socijalno priuštivim uvjetima te trajno, učinkovito, ekonomično i svrhovito, sukladno članku 5. stavcima 1. i 2. Zakona o vodnim uslugama. Nadalje, cijene vodnih usluga određuju se prema načelu povrata troškova, ali u granicama ekonomske učinkovitosti te uz poštivanje načela pravičnosti, zaštite od monopola i socijalne priuštivosti cijene vode, sukladno članku 5. stavku 5. Zakona o vodnim uslugama. Pri provedbi načela povrata troškova mora se voditi računa i o socijalnim, okolišnim i gospodarskim učincima povrata troškova, sukladno članku 3.a Zakona o financiranju vodnoga gospodarstva.
Grad Hrvatska Kostajnica načelno ne osporava potrebu financiranja gradnje komunalnih vodnih građevina niti potrebu osiguranja sredstava za zakonito i učinkovito funkcioniranje sustava javne vodoopskrbe i javne odvodnje. Međutim, predložena visina naknade za razvoj za područje Grada Hrvatske Kostajnice, kao i metodologija kojom se do nje došlo, izazivaju ozbiljne pravne, metodološke i socijalne dvojbe.         Prema prijedlogu Odluke, ukupna naknada za razvoj za Grad Hrvatsku Kostajnicu iznosila bi 0,95 EUR/m³, od čega se 0,28 EUR/m³ odnosi na zajednički dio naknade za razvoj, a 0,67 EUR/m³ na posebni dio naknade za razvoj. Time bi Grad Hrvatska Kostajnica imao najvišu naknadu za razvoj u odnosu na sve ostale jedinice lokalne samouprave na uslužnom području 15. Takvo opterećenje smatramo nerazmjernim, osobito imajući u vidu da je Grad Hrvatska Kostajnica jedinica lokalne samouprave na potpomognutom području te da su korisnici vodnih usluga na području Grada već prethodno opterećeni povećanjem cijene vodnih usluga od 1.6.2026. godine.           Posebno je neprihvatljivo da se predložena naknada za razvoj uvodi neposredno nakon već provedenog povećanja cijene vodnih usluga od 1.6.2026. godine. Time se građanima Grada Hrvatske Kostajnice u vrlo kratkom razdoblju nameće novo dodatno financijsko opterećenje, pri čemu ukupni rast računa za tipičnu potrošnju dolazi gotovo do 70 %. Takav kumulativni udar na građane potpomognutog područja nije razmjeran, nije socijalno priuštiv i teško ga je opravdati kao pravičan model financiranja vodnih usluga.
Usporedno, razvijeniji gradovi VIII. skupine prema indeksu razvijenosti imaju niže cijene vode od predloženih za Hrvatsku Kostajnicu, pa je dodatno nerazmjerno da Grad Hrvatska Kostajnica, kao jedinica lokalne samouprave na potpomognutom području, ima viši teret.
Navedeno dodatno potvrđuje da se radi o obvezama koje nisu čisti razvojni trošak, nego su povezane sa starim obvezama trgovačkog društva JP Komunalac d.o.o. Hrvatska Kostajnica. Sve navedeno, naravno, vrijedi samo pod pretpostavkom da se takve stare obveze uopće mogu retroaktivno uključivati u Plan gradnje komunalnih vodnih građevina i naknadu za razvoj, što je posebno sporno pitanje.
Slijedom svega navedenog, Grad Hrvatska Kostajnica ne prihvaća ovako predloženu visinu posebnog dijela naknade za razvoj za područje Grada Hrvatske Kostajnice te predlaže da se nacrt Odluke korigira na način da se za područje Grada Hrvatske Kostajnice odredi socijalno priuštiva, razmjerna i metodološki jasno obrazložena naknada za razvoj.
Grad Hrvatska Kostajnica dodatno predlaže da se prije upućivanja prijedloga Odluke Skupštini društva pribavi mišljenje odnosno provede nadzor Vijeća za vodne usluge o zakonitosti i metodologiji predložene Odluke.
	PRIHVAĆA SE

Grad Hrvatska Kostajnica je iz gradskog proračuna osigurao sredstva kapitalne potpore kako bi umanjio visinu posebnog dijela naknade za razvoj, te je napravljen novi izračun iste.





Napomena: 

Do 10.07. 2026. godine na  e-mail adresu Vode  Banovine d.o.o. pristigla je jedna primjedba. Na primjedbu je odgovoreno u ovom Izvješću.
Ovo izvješće o provedenom savjetovanju objavljeno je na internetskoj stranici vode-banovine.hr

